## Carlos Mazón visita el lloc de comandament de Metrovalencia de Germans Machado

*** El conseller Martínez Mus ha traslladat al president les diferents mesures que s’estan duent a terme en matèria de mobilitat davant les alertes meteorològiques activades en la Comunitat Valenciana**

**València.**

El president de la Generalitat, Carlos Mazón, ha visitat el lloc de comandament de Metrovalencia de Germans Machado a València a on el conseller de Medi Ambient, Infraestructures i Territori, Vicente Martínez Mus i els responsables de Ferrocarrils de la Generalitat Valenciana li han traslladat les diferents mesures que s’estan duent a terme en matèria de mobilitat davant les alertes meteorològiques activades en la Comunitat Valenciana este dilluns.

Durant la jornada de hui el servici de Metrovalencia està operant amb freqüències reduïdes similars a les que s’oferixen els dissabtes i ha calgut actuar en un punt de la xarxa, concretament en l’L2 a l’altura de Santa Rita, que es troba operativa des de les 10 hores. Excepte este incident, la circulació en totes les línies de metro i tramvia es presta en estos moments amb normalitat, encara que la circulació és un 65 % menor respecte a l’habitual.

En la xarxa de carreteres l’afecció fins al moment ha sigut limitada. S’han produït xicotets despreniments que han obligat a actuar als servicis de conservació. El Centre de Gestió de Servicis de Mobilitat (CEGESEM) de la Conselleria de Medi Ambient, Infraestructures i Territori ha confirmat que en la xarxa autonòmica està tallat el carril esquerre de la CV-183 a la Plana Alta des de la CS-22 fins a la CV-18 i la CV-219, el tram entre Chovar i Eslida.

Des de la Generalitat s’apel·la a la responsabilitat i precaució i a fer els desplaçaments estrictament necessaris i, davant qualsevol dubte, informar-se a través dels canals oficials de la Generalitat, 112 Comunitat Valenciana i en la pàgina web de Metrovalencia (www.metrovalencia.es).

Fecha: 29/09/2025